נתונים מעודדים בנוגע לסרטן העור (מלנומה) בישראל: בעוד שבעולם חלה עלייה בשיעורי התחלואה במלנומה, בישראל ישנה יציבות וירידה משמעותית בתמותה. בשנת 2011 התגלו 1,469 חולים חדשים עם מלנומה. 188 חולים מתו מהמחלה באותה השנה, 96 מתוכם גברים.
85.8% מהגברים ו-89.7% מהנשים שאובחנו כחולים בסרטן העור שורדים למשך חמש שנים לפחות. מדובר בעלייה בשיעורי ההישרדות, שבשנים 1990 עד 1997 עמדו על 81.6% מהגברים ו-85.6% מהנשים, ו-83% ו-85.9% בהתאמה 1998 עד 2002. בסך הכל פחתו אחוזי התמותה של גברים ב-30% בעשור האחרון, ואילו בקרב הנשים הם פחתו ב-20%.
הנתונים הוצגו במסיבת עיתונאים שקיימה האגודה למלחמה בסרטן לרגל שבוע המודעות למניעת סרטן העור שמתחיל היום (א'). על פי הנתונים שהוצגו ישראל נמצאת במקום ה-13 בעולם מבחינת היארעות סרטן העור בגברים ובמקום ה-20 בקרב נשים, עם 13 מקרים לכל 100 אלף בגברים ו-10.2 לכל 100 אלף נשים. ישראל נמצאת במקום ה-8 בעולם בקרב גברים וה-10 בעולם בקרב נשים בתמותה מסרטן העור, כשהשיעורים הם 2.8 לכל 100 אלף גברים ו-1.5 לכל 100 אלף נשים. מדובר בירידה משמעותית לעומת המצב לפני עשור, אז ישראל הייתה השלישית בעולם.
המדינה בה ישנו שיא התחלואה בסרטן העור היא ניו זילנד, עם תחלואה בשיעור של 39.2 לכל 100 אלף גברים ו-33.1 לכל 100 אלף נשים. שיעורי התמותה הם 6.9 לכל 100 אלף גברים ו-2.8 לכל 100 אלף נשים.
למרות הבשורות המעודדות הנוגעות לתחלואה בסרטן העור בישראל, המספרים עדיין גבוהים. הסיבות נעוצות, כמובן, בשמש החזקה בארץ, בשילוב עם אוכלוסיה שהגיעה מאירופה ומאמריקה ונמצאת בסיכון גבוה יותר לחלות, לעומת יוצאי אפריקה ואסיה ולעומת האוכלוסיה הערבית. גורמי הסיכון למחלה הם עור ושיער בהיר, ריבוי שומות ונקודות חן, אנשים בעלי מערכת חיסון חלשה, חשיפה ממושכת לשמש בשעות הלא בטוחות, בעיקר בגיל הילדות, והיסטוריה משפחתית.
הנתונים הללו קיבלו ביטוי בדו"ח מבקר המדינה שפורסם לאחרונה. המבקר מתח ביקורת על הממשלה, שלדבריו אינה דואגת להצללה מספקת של מוסדות חינוך, גני משחקים ובריכות שחייה, וכך הילדים חשופים לקרני השמש ללא הגנה טובה מספיק.
המבקר גם קבע כי משרד הבריאות לא מפקח כראוי על תכשירי ההגנה מהשמש.
נוהל חדש שפורסם לאחרונה אשר קובע תקנים ברורים ומחמירים יותר לתכשירים.
לרגל שבוע המודעות יערכו בימים הקרובים קופות החולים בדיקות חינם לגילוי מוקדם של סרטן העור, בניסיון למצוא נגעים בעור שעלולים להתברר כגידולים עוד בטרם הם הופכים לקטלניים, ובכך להגדיל את סיכויי ההישרדות. בנוסף, בבתי המרקחת של הקופות יימכרו תכשירי הגנה מהשמש במחירים מוזלים.
יוזמה נוספת היא שיתוף פעולה בין האגודה למלחמה בסרטן והתאחדות מעצבי השיער. מכיוון שהספרים מתבוננים בקרקפות של הלקוחות, העובדים יוכשרו לזהות נגעים בראשם של המסתפרים במטרה להביא לגילוי מוקדם גם במקרים הללו.